પરિણામે કોંગ્રેસનો મતહિસ્સો ભાજપ કરતાં ઓછો હોવા છતાં તે ગ્રામિણ વિસ્તારમાં વધુ સીટો જીતવામાં સફળ રહ્યો છે. સૌરાષ્ટ્રનાં પરિણામો નાટકીય છે, અહીં ભાજપ માત્ર ૨૩ સીટો જીત્યુ છે જ્યારે કોંગ્રેસે ૩૦ સીટો જીતી છે. કોંગ્રેસને મળેલા મતની ટકાવારી (૪૫.૫ ટકા) કરતાં ભાજપને મળેલા મતની ટકાવારી ( ૪૫.૯ ટકા) વધુ હોવા છતાં. ઉત્તર ગુજરાતમાં પણ કંઈક આવી જ સ્થિતિ સર્જાઈ છે. અહી કોંગ્રેસને મળેલા મતની ટકાવારી (૪૪.૯ ટકા) કરતાં ભાજપને મળેલા મતની ટકાવારી (૪૫.૧ ટકા) વધુ હોવા છતા તેને કોંગ્રેસ કરતા ઓછી સીટો મળી છે. ઉત્તર ગુજરાતમાં ભાજપને મળેલા ૪૫.૧ ટકા મતો સામે ૧૪ સીટો મળી છે જ્યારે કોંગ્રેસને મળેલા ૪૪.૯ ટકા મતો સામે ૧૭ સીટો મળી છે. આખા રાજ્યમાં એકમાત્ર ઉત્તર ગુજરાતમાં ભાજપને ૨૦૧૨ કરતાં મળેલા મતોની ટકાવારી વધી હોવા છતાં સીટો ન વધી. એ પણ વિચિત્ર હકીકત છે કે પાટિદાર પ્રભાવિત બાવન સીટોમાં ભાજપને મતો પણ વધુ મળ્યા (૫૦.૩ ટકા) અને સીટો પણ વધુ મળી (૨૮) છે. કુલ મળીને વાત કરીએ તો ૨૦૧૨ની સરખામણીએ ભાજપને મળેલા મતોની ટકાવારી વધીને ૪૯ ટકા થઈ તો પણ ૧૬ સીટ ઘટી ગઈ. મરાઠાઓએ વીર સેનાપતિ તાનાજી ગુમાવીને એક લડાઈ જીત્યા ત્યારે શિવાજી માટે “ગઢ આલા સિંહ ગેલા” સ્થિતિ થઈ હતી. તેમ ભાજપ બાબતમાં કહી શકાય કે “મત આલા, સીટ ગેલા”.